ওয়াংখেড়েতে নিয়মরক্ষা, পুনেতেই সিরিজ জয় ভারতের

ওয়েব ডেস্ক: পুনের মাঠে দুই ইনিংসেই এক গল্প। শুরুটা ইংল্যান্ডের, শেষ করল ভারত। প্রথমার্ধে ১২ রানে তিন উইকেট পড়ে গিয়েছিল ভারতের, রিঙ্কু সিং আউট হতে ৭৯ রানে পাঁচ উইকেট পড়ে যায়। সেখান থেকে ১৮১ করে দিল সূর্যকুমার যাদবের দল।
রান তাড়া করতে নেমে দারুণ শুরু করে ইংল্যান্ড। দুই ওপেনার বেন ডাকেট এবং ফিল সল্ট ৬২ রানের পার্টনারশিপ গড়েন। সেখান থেকে ভারতকে ম্যাচে ফেরালেন স্পিনাররা। সেই সঙ্গে অভিষেকেই নজর কাড়লেন হর্ষিত রানা। তাঁর বলে ওভারটনের ক্যাচ মিস করেন সঞ্জু স্যামসন, তারপরেই ওভারটনকে বোল্ড করেন কেকেআর পেসার। শিবম দুবের জায়গায় কনকাশন সাব হিসেবে ম্যাচের রং বদলে দিলেন তিনি।

আরও পড়ুন: শেষ ম্যাচে ঋদ্ধির শূন্য, তবু এগিয়ে বাংলা

পুনের মাঠে ১৫ রানে জিতে টি২০ সিরিজ পকেট পুরল ভারত। রবিবার ওয়াংখেড়ে স্টেডিয়ামে ভারতের নিয়ম রক্ষার খেলা, আর ইংল্যান্ডের সম্মানরক্ষার।
রবি বিষ্ণোই, হর্ষিত রানা, বরুণ চক্রবর্তীরা বল হাতে জেতালেন ঠিকই, তবে এ ম্যাচে ভারতের আসল নায়ক শিবম দুবে এবং হার্দিক পান্ডিয়া। দুবে ৩৪ বলে ৫৩ এবং পান্ডিয়া ৩০ বলে ৫৩ করে ভারতকে ম্যাচে ফিরিয়েছেন। রিঙ্কু সিং ৩০ করলেন, এবং দুর্দান্ত ফিল্ডিং করলেন।