ইডেনে নামার আগে খোশমেজাজে ‘ক্যাপ্টেন স্কাই’

কলকাতা: টেস্ট ক্রিকেটে (Test Cricket) ব্যর্থতার বিষাদ আপাতত তাকে তোলা থাক। ইংল্যান্ডের বিরুদ্ধে কলকাতার ইডেন গার্ডেন্সে (Eden Gardens) বুধবার টি২০ সিরিজের শুরু। আলাদা ফর্ম্যাট, অন্য অধিনায়ক এবং দলও অন্যরকম। নতুন অধিনায়ক সূর্যকুমার যাদব (Surya Kumar Yadav) কিন্তু দারুণ সফল। তাঁর অধীনে শ্রীলঙ্কা, বাংলাদেশ এবং দক্ষিণ আফ্রিকার বিরুদ্ধে টি২০ সিরিজ জিতেছে ভারত। তবে এবারের চ্যালেঞ্জ অনেক শক্ত।

তাতেও অবশ্য খোশমেজাজে ‘স্কাই’। সাংবাদিকের প্রশ্নে পাল্টা রসিকতা করতে দেখা গেল তাঁকে। ম্যাচের আগের দিন এক সাংবাদিক বিশ্বকাপের কথা মাথায় রেখে ভবিষ্যত পরিকল্পনার কথা জানতে চান। তাতে অধিনায়ক একগাল হেসে বলেন, “সমস্ত সিক্রেট কি এখনই বলে দেব নাকি! আমি জার্নিটা উপভোগ করতে চাই। আমাদের দল তৈরি করতে হবে, ব্যাটিং পোজিশন ঠিক করতে হবে এবং খেলতে হবে বেশিরভাগটাই দল হিসেবে। এটার উপরেই আমি আর গোতি ভাই (গৌতম গম্ভীর) ফোকাস করি।”

আরও পড়ুন: চ্যাম্পিয়ন্স লিগে ৯ গোলের ম্যাচে বার্সার রুদ্ধশ্বাস জয়

গত বছর টি২০ বিশ্বকাপ জয়ের পর মোটামুটি ঠিক ছিল রোহিত শর্মার (Rohit Sharma) হাত থেকে অধিনায়কত্বের ব্যাটন যাবে হার্দিক পান্ডিয়ার (Hardik Pandya) হাতে। কিন্তু নাম ঘোষণা হয় সূর্যকুমারের। দুই তারকার মধ্যে সম্পর্কে কি কোনও জটিলতা আছে। সূর্য জানিয়ে দিলেন, “ওর (হার্দিক) সঙ্গে সম্পর্ক খুবই ভালো। আমরা বহুদিন ধরে একসঙ্গে খেলছি। আমার মনে আছে, ২০১৮ সালে মুম্বই ইন্ডিয়ান্সে (MI) ফেরার সময় থেকে আজ পর্যন্ত সম্পর্ক ভালো।”

সূর্য আরও জানান, জাতীয় দলের হয়ে তাঁর কাঁধে একটু বাড়তি দায়িত্ব থাকে। ফ্র্যাঞ্চাইজি ক্রিকেটে একটু রিল্যাক্স থাকেন। মাঠে তিনি এবং হার্দিক যে ভালো বন্ধু এবং ভারতীয় দলকে এগিয়ে নিয়ে যেতে কী প্রয়োজন তা দুজনেই জানেন।